Pontianak vs Orang Minyak

Pontianak vs Orang Minyak (juga dikenali sebagai Ponti vs Omi) merupakan sebuah filem seram komedi Malaysia 2012 arahan Afdlin Shauki. Ia mengisahkan mengenai perjalanan dua pemuda yang terjebak dalam dunia halus setelah masing-masing kecewa dengan haluan hidup mereka. Filem ini dibintangi oleh Nabil Ahmad dan Johan Raja Lawak sebagai watak tajuk dan ditayangkan di pawagam pada 22 November 2012.

Sinopsis
Mengisahkan pergolakan hidup dua ekor hantu yang baru saja berkecimpung di dalam dunia kehantuan. Ponti merupakan pontianak lelaki yang amat dibenci oleh pontianak-pontianak lain kerana sepatutnya semua pontianak datang dari golongan wanita.

Omi pula ialah orang minyak lembut yang amat memeningkan kepala orang-orang minyak lain yang ditugaskan untuk menunjuk selok belok menjadi seekor orang minyak kepada beliau. Walaubagaimanapun, ujian terakhir mereka merupakan cabaran yang sangat hebat apabila mereka dihantar untuk mencari mangsa di sebuah kampung yang dipanggil Kampung Puaka.

Malangnya Kampung Puaka ini dipenuhi oleh orang-orang yang tidak takut akan hantu. Mereka ini tergolong daripada golongan pawang, bomoh dan juga hantu-hantu yang telah bertaubat. Kampung Puaka juga telah dipasang “pendinding sakti” dimana semua hantu tidak dapat masuk ke dalam kawasan kampung itu.

Kampung Puaka menerima penduduk kampung yang baru iaitu Saodah dan dua orang anak perempuannya, iaitu Bunga Cinta Kasturi dan Bunga Cinta Melur. Ponti dan Omi merancang untuk menyerang kedua – dua anak perempuan Saodah, tetapi, sebaliknya, mereka telah jatuh cinta kepada mereka. Ponti jatuh cinta dengan Bunga Cinta Kasturi, manakala, Omi pula jatuh cinta dengan Bunga Cinta Melur.

Ini membuatkan mereka mengambil keputasan untuk menukar rancangan mereka, Ponti akan menyerang Bunga Cinta Melur dan Omi akan menyerang Bunga Cinta Kasturi. Tetapi, mereka berdua telah dihalang sesama sendiri dan menyebabkan mereka berdua bertelingkah.

Dalam pada masa yang sama, terdapat perebutan kuasa untuk menjadi ketua Kampung Puaka antara ketua Kampung Puaka dan adik iparnya sendiri, Sudiro. Tetapi, oleh kerana Pak Rejab adalah seorang yang lebih berpengalaman, Sudiro terpaksa mengikut cakap Pak Rejab. Ini membuatkan Sudiro tidak puas hati dengan Pak Rejab, dan telah membelot kampungnya sendiri dengan membuat perjanjian dengan ketua Orang Minyak, dan Ratu Pontianak. Apa akan jadi kepada nasib penduduk Kampung Puaka? Yang lebih penting, apa akan jadi kepada Ponti dan Omi? Adakah mereka berdua akan menjadi hantu yang sejati?

Pelakon

Pelakon utama
 Nabil Ahmad sebagai Ponti/Sirun:Lelaki mati tikam diri sendiri semasa berada di sebuah warung
 Johan Raja Lawak sebagai Omi/Ketiak, Lelaki lembut telah dikecewakan dalam percintaan
 Sharifah Shahirah sebagai Ratu Syaira, Ketua Pontianak
 Sharifah Amani sebagai Maria, Rakan kepada Ponti/Sirun & Mentor

Pelakon pembantu
 Afdlin Shauki sebagai Pak Rejab, Ketua Kampung Puaka (suara latar untuk setiap babak)
 Harun Salim Bachik sebagai Lembaga Hitam, Ketua Orang Minyak
 Lana Nordin sebagai Ruminah, Isteri kepada Sudiro yang kemudian menjadi pontianak
 Khir Rahman sebagai Sudiro, Pembantu Pak Rejab yang menyimpan perasaan jahat kepada Pak Rejab dan penduduk kampung kemudian menjadi orang minyak
 Adibah Noor sebagai Saodah, Ibu tunggal Melor dan Kasturi
 Isma Hanum sebagai Bunga Cinta Melor, Anak sulung kepada Saodah & Kakak kepada Kasturi yang mahir guna memanah
 Nur Atirah Rahani sebagai Bunga Cinta Kasturi, Adik kepada Melor & Anak kedua kepada Saodah yang pandai menyanyi
 Fizz Fairuz sebagai Hentak, Pemburu Hantu yang mahir memukul 
 Tepet Raja Lawak sebagai Pakok, Pemburu Hantu yang memakok kepala pontianak
 Man Raja Lawak sebagai Penasihat OMI
 Mia Sara Shauki sebagai Budak Kampung
 Rahim R2 sebagai Emcee Kampung
 Dira Abu Zahar sebagai Penasihat Pontianak 1
 Ozlynn Waty sebagai Penasihat Pontianak 2
 Yasmin Hani sebagai Pelanggan Kedai Kain
 Ayu Shuhara Sulaiman sebagai Kawan Melur
 Mak Jah sebagai Mak Jah
 Henzi Andalas sebagai Kawan Ketiak

Penampilan khas
 Fara Fauzana sebagai Pengusaha Warung
 Vanida Imran sebagai Gadis Kampung 1
 Adrea Abdullah sebagai Gadis Kampung 2 
 Dr. Azizan Osman sebagai Pakar Motivasi Orang Minyak
 Noh Hujan sebagai dirinya sendiri

Penerbitan
Pontianak vs Orang Minyak merupakan filem ke-12 arahan Afdlin Shauki yang turut berkhidmat sebagai penulis skrip dan penerbit eksekutif. Ia juga merupakan filem seram komedi sulung arahannya. Untuk filem ini, Afdlin memilih dua jenis hantu yang paling popular di kalangan masyarakat melayu sebagai subjek utama.

Penggambaran dijalankan selama 32 hari di Hulu Langat dan juga Gua Damai di Batu Caves, Selangor. Satu set latar khas yang dibina di Kemensah sebagai sebuah perkampungan juga digunakan bagi mencantikkan suasana. Afdlin turut menggunakan solekan bagi memperlihatkan wajah semula jadi Pontianak dan orang minyak.

Lateks yang ditempah khas dari luar negara diperuntukkan selama 2 jam untuk hasil solekan yang memuaskan bagi setiap Pontianak manakala setiap orang minyak telah dicat dan disemburkan dengan cecair yang juga ditempah khas bagi menjamin keselesaan kulit para pelakon terlibat.

Keluaran dan sambutan
Pontianak vs Orang Minyak dikeluarkan di pawagam pada 22 November 2012.

Feride Hikmet Atak, menulis untuk mStar Online berkata filem ini memiliki unsur-unsur komedi ringan dan berbeza, sambil menyifatkan plotnya agak perlahan sedikit dan lawak Nabil dan Johan menghiburkan. Peter Chai dari Cinema Online mengulas filem ini "hanya cebisan yang mengecewakan dari seorang pelawak yang hebat dan membazir wang untuk membeli tiket".

Rujukan

Pautan luar

Filem Malaysia tahun 2012
Filem bahasa Melayu
Filem arahan Afdlin Shauki
Filem seram Malaysia
Filem komedi Malaysia
Filem terbitan Vision Works